水仙赋
陶弘景 (NanBei)
淼漫八海，汯汨九河。中天起浪，分地漫波。东卷长桑日窟，西斡龙筑月阿。乃者潼关不壅，石门己开。导江出汉，浮济达淮。漳渠水府，包山洞台。娥英之所游往，琴冯是焉去来。或穷发送鹏，咸池浴日。随云濯金浆之汧，追霞采建木之实。弄珠于渊客之庭，卷绡乎鲛人之室。此真亶矣。至于碧岩无雾，绿水不风。飞轩纼凤，游𨐆驾鸿。上朝紫殿，还觐青宫。进麾八老，顾扐四童。拊洞阴之磬，张玄圃之璈酎丹穴之酌，荐麟洲之肴。安期奉枣，王母送桃。锦旌丽日，羽衣拂霄。又其英矣。及秋水方至，层涛架山。各巡封隩，来赍王言。选奇于河侯之府，出宝于骊龙之川。夜光烛月，洪贝充辕。亦其环矣。若夫层城瑶馆，缙云琼阁，黄帝所以觞百神也。涂山石帐，天石翠幕，夏禹所以集群臣也。岷嶓交错，上贯井络，穷汉硱磳，横带玉绳。浸汤泉于桂渚，涌沸壑于金陵。崩沙转石，惊湍走沫。绝壁飞流，万丈悬濑。奔激芒砀之闲，驰骛壶口之外。逮乎璇纲运极，九六数翻。用谋西汉，受事龙门。小周姒后，初会妫前。平阴钜鹿，再化为渊。清河渤海，三成桑田。抚二仪以恻怆，眺万兆以流连。佥自安于蝣晷，编无羡于鹄年。皆松下之一物，又奚足以语仙。嗟乎！循有生之造物，固莫灵于在人。宁不踵武于象帝，入妙门而自宾。苟沦形而无晓，与蝼蚁而为尘。亦有先觉之秀。独往之英，窥若士于蒙縠，求吕梁于石城。从务光于底柱，索龙威于洞庭。迎九玄于金阙，谒三素于玉清。更天地而弥固，终逍遥以长生。